NARIADENIE KOMISIE (ES) č. 483/2005
z 23. marca 2005,
ktoré sa týka vydávania dovozných povolení na olivový olej v rámci tuniskej colnej kvóty
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2000/822/ES z 22. decembra 2000 o uzavretí dohody vo forme výmeny listov medzi Európskym spoločenstvom a Tuniskou republikou, ktorá sa týka vzájomných liberalizačných opatrení a zmeny a doplnenia poľnohospodárskych protokolov k asociačnej dohode medzi Európskym spoločenstvom a Tuniskou republikou (1),
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi (2),
so zreteľom na nariadenie Komisie (ES) č. 312/2001 z 15. februára 2001, ktorým sa ustanovujú podrobné pravidlá uplatňovania nariadení (ES) č. 1476/95 a (ES) č. 1291/2000 pri dovoze olivového oleja s pôvodom v Tunisku a udeľujú sa výnimky z určitých ustanovení týchto nariadení (3), a najmä na jeho článok 2 ods. 3 a 4,
keďže:
(1)
Článok 3 ods. 1 a 2 protokolu č. 1 Európsko-stredomorskej dohody ustanovujúcej pridruženie medzi Európskymi spoločenstvami a ich členskými štátmi na jednej strane a Tuniskou republikou na druhej strane (4), otvára kvótu nulovej sadzby cla na dovoz neupraveného olivového oleja, patriaceho pod číselné znaky KN 1509 10 10 a 1509 10 90, úplne získaného v Tunisku a prepravovaného priamo z tejto krajiny do Spoločenstva v limite stanovenom na každý rok.
(2)
Článok 1 ods. 2 nariadenia (ES) č. 312/2001 rovnako stanovuje mesačné limity množstiev na výdaj licencií.
(3)
Žiadosti o výdaj dovozných licencií na celkové množstvo prevyšujúce limit 4 047,384 tony, stanovené na mesiac marec 2005, boli predložené príslušným orgánom v súlade s článkom 2 ods. 2 nariadenia (ES) č. 312/2001.
(4)
Za týchto okolností musí Komisia stanoviť redukčný koeficient, ktorý umožní výdaj licencií v pomere k disponibilnému množstvu,
PRIJALA TOTO NARIADENIE:
Článok 1
Žiadosti o dovozné povolenia predložené 21. a 22. marca 2005 v zmysle článku 2 ods. 2 nariadenia (ES) č. 312/2001 sú prijaté do výšky 98,87 % požadovaného množstva. Limit 4 047,384 tony, stanovený na mesiac marec 2005, bol dosiahnutý.
Článok 2
Toto nariadenie nadobúda účinnosť 25. marca 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. marca 2005